Novoveský potok (prítok Torysy, Drienovská Nová Ves)

Novoveský potok je potok v dolnom Šariši, v južnej časti okresu Prešov. Je zo pravostranný prítok Torysy, meria 2,7 km a je tokom VI. rádu. Na podrobnejších mapách je označovaný aj pod menom Bučinový jarok.

Prameň 
Pramení v Šarišskej vrchovine v bukovom lese pod Nižnou Ščerbovou horou v nadmorskej výške 370 m n. m.

Opis toku 
Potok tečie od prameňa na krátkom úseku na juh, potom na juhovýchod, ďalej už pokračuje západovýchodným smerom a preteká intravilánom obce Drienovská Nová Ves. V obci zároveň vstupuje do Košickej kotliny, podteká cestu I. triedy č. 68, železničnú trať č. 188 a pod obcou aj diaľnicu D1. Bučinový jarok má dva pravostranné prítoky a východne od spomenutej obce ústi v nadmorskej výške cca 217 m n. m. do Torysy.

Úpravy toku 
Na potoku sa nachádzajú dve protikalové hrádze, z ktorých jedna (horná) je súčasne (2007) upravená na odkaľovaciu vodnú nádrž. V dolnej tretine toku bola vybudovaná regulácia, ktorá pár metrov pred vliatím sa potoka do Torysy je zakončená trojmetrovým vodopádom. V hornej tretine je popri toku niekoľko prameňov, z ktorých jeden je zachytený, využívaný a cenený pre čistotu vody.

Potoky na Slovensku
Povodie Torysy
Vodné toky v Šarišskej vrchovine
Vodné toky v Košickej kotline
Vodné toky v okrese Prešov